open-index/open-wikipedia-markdown huggingface dataset:
Brendan Leipsic

**Brendan Leipsic** (sündinud 19. mail 1994 Winnipegis Manitobas) on Kanada jäähokimängija, kes mängib KHL-i klubis Magnitogorski Metallurg ründajana vasakäärel.

Aastatel 2010–2014 mängis ta Western Hockey League'i klubis Portland Winterhawks. 2012–13 põhihooajal oli ta meeskonnakaaslase Nic Petani kõrval liiga resultatiivseim mängija (49+71). 49 väravaga oli Leipsic liiga suurim väravakütt. Lisaks tuldi samal hooajal liiga meistriks.

2012. aastal valis Nashville Predators ta NHL-i ''draft''is 89. valikuna. 2014. aastal asus ta mängima American Hockey League'is (AHL) Predatorsi noorteklubis Milwaukee Admirals. 2015. aasta veebruaris müüdi tema mängijaõigused Toronto Maple Leafsile. Ta hakkas pärast seda mängima AHL-is Toronto Marliesi ridades. NHL-is tegi Leipsic debüüdi 13. veebruaril 2016 mängus Vancouver Canucksi vastu. Ta sai alates 2008. aastast pärast Nikolai Kuljomini esimeseks Maple Leafsi mängijaks, kes on oma debüütmängus värava löönud. Suurema osa sellest ja kogu järgmise hooaja mängis Lepsic siiski jätkuvalt AHL-is. Aastatel 2015 ja 2017 osales ta AHL-i tähtede mängul.

2017. aasta juulis sõlmis ta lepingu NHL-is esimest hooaega alustava Vegas Golden Knightsiga. 2018. aasta veebruaris siirdus ta Vancouver Canucksi. 2018. aasta detsembris asus ta mängima Los Angeles Kingsis. Hooajal 2019–20 mängis ta Washington Capitalsi ridades.

2020. aasta augustis sõlmis ta üheaastase lepingu Moskva CSKA-ga. Hooajal 2020–21 lõi ta KHL-is 11 väravat ja andis 13 väravasöötu. CSKA-ga jõudis ta samal hooajal Gagarini karikavõistluse finaali, kus kaotati Omski Avangardile mängudega 2:4. 2021. aasta mais siirdus ta Metallurgi, kellega sõlmis kaheaastase lepingu.

## Viited

## Välislingid
* Brendan Leipsic KHL.ru lehel
* Brendan Leipsic NHL.com lehel
* Brendan Leipsic hockeydb.com lehel
Rączna

**Rączna** on küla Poolas Väike-Poola vojevoodkonnas Krakówi maakonnas Liszki vallas. Rączna asub Krakówi kesklinnast umbes 13,5 km lääneedelas.

Küla on esmamainitud 1393. aastal.

## Viited
Dmitri Patrušev

**Dmitri Nikolajevitš Patrušev** (vene keeles Дмитрий Николаевич Патрушев; sündinud 13. oktoobril 1977 Leningradis) on Venemaa riigitegelane, alates 2024. aastast peaministri asetäitja. 

## Haridus
1999. aastal lõpetas ta Moskvas Juhtimise Riikliku Ülikooli juhtimise erialal. Aastatel 2002–2004 täiendas end Venemaa Välisministeeriumi Diplomaatia Akadeemias maailmamajanduse erialal. Lisaks lõpetas ta 2006. aastal Moskvas Venemaa Föderatsiooni Föderaalse Julgeolekuteenistuse Akadeemia.

## Töökohad
Patrušev töötas aastatel 2004–2018 panganduses: 2007. aastal oli ta VTB-panga asepresident ja aastatel 2010–2018 Venemaa Põllumajanduspanga juhatuse esimees.

Aastatel 2018–2024 oli ta Venemaa Föderatsiooni põllumajandusminister.

## Akadeemilised kraadid
Patrušev sai Peterburi Riiklikust Majandusülikoolist 2003. aastal majanduskandidaadi kraadi kaitstes juhtimisalase väitekirja ja 2008. aastal majandusdoktori kraadi kaitstes doktoriväitekirja tööstuspoliitika teemal. 

Internetiühenduse Dissernet andmetel on Patruševi kandidaadi- ja doktoritöö osaliselt plagiaadid. Nii näiteks on tema doktoriväitekirjas 102 lehekülge teksti, mis on kopeeritud professor Gassan Safarovi 2005. aastal valminud doktoritööst.

## Tunnustus
Aprillis 2022 viibis Patrušev töövisiidiga Tšetšeeni Vabariigis. Sel puhul andis Ramzan Kadõrov talle vabariigi pea seadlusega vabariigi teenelise põllumajandustöötaja aunimetuse.

## Isiklikku
Tema isa on Venemaa julgeolekutegelane Nikolai Patrušev.

Talle kuulub kinnistu Gelendžikis.

## Viited

## Välislingid
Aleksandr Hohlatšov

**Aleksandr Igorevitš Hohlatšov** (sündinud 9. septembril 1993 Moskvas) on Venemaa jäähokimängija, kes mängib keskründajana KHL-i klubis Moskva Spartak.

2010. aastal siirdus ta mängima Põhja-Ameerikasse, liitudes Ontario Hockey League'i klubiga Windsor Spitfires. 2011. aastal valis Boston Bruins NHL-i ''draft''is 40. valikuna. Hooaja 2012–13 alguses toimunud NHL-i tööseisaku ajal mängis ta KHL-i klubis Moskva Spartakis. Seejärel naasis ta Põhja-Ameerikasse. Hooaja 2012–13 teises pooles debüteeris Hohlatšov Boston Bruinsi noorteklubis Providence Bruins American Hockey League'is (AHL).

Boston Bruinsi meeskonnas debüteeris Hohlatšov NHL-is 13. aprillil 2014 mängus New Jersey Devilsi vastu. NHL-is pääses ta järgmise kahe hooaja jooksul väljakule veel vaid kaheksas kohtumises. Ülejäänud ajal mängis ta Providence Bruinsis. 2015. aastal osales ta AHL-i tähtede mängul. Hooajal 2015–16 oli ta AHL-is resultatiivsuselt neljas mängija (23+45).

2016. aasta juulis sõlmis Hohlatšov lepingu KHL-i klubiga Peterburi SKA. Kuigi tema mänguaeg jäi vigastuse tõttu sel hooajal väheseks, võitis ta klubiga Gagarini karika. Aastatel 2017–2020 mängis ta KHL-is taas Moskva Spartaki ridades. 2020. aasta mais liitus ta Omski Avangardiga, kellega võitis 2021. aastal Gagarini karika. 2021. aasta juunis naasis ta Moskva Spartaki.

2012. aastal võitis Hohlatšov Venemaa kuni 20-aastaste koondisega juunioride maailmameistrivõistlustel hõbemedali ja aasta hiljem pronksmedali.

## Välislingid
* Aleksandr Hohlatšov NHL.com lehel
* Aleksandr Hohlatšov KHL.ru lehel
* Aleksandr Hohlatšov hockeydb.com lehel
Moderna

**Moderna** (endise nimega **ModeRNA Therapeutics**) on Ameerika Ühendriikide biotehnoloogia asukohaga Cambridge'is. Ettevõtte tegevus keskendub eranditult mRNA tuginevale uute ravimite arendamisele, väljatöötamisele ja vaktsiini.

#### Koroonavaktsiin
Novembris 2020 avaldas Moderna, et COVID-19 vaktsiini efektiivsus on 94,5%.

## Viited

## Välislingid
* Michelle Roberts, Covid vaccine: Moderna seeks approval in US and Europe, BBC News, 30. november 2020
Targanice

**Targanice** (kuni 1964. aastani **Targanica**) on küla Poolas Väike-Poola vojevoodkonnas Wadowice maakonnas Andrychówi vallas.

## Viited
BioNTech

**BioNTech** on Saksa biotehnoloogia peakorteriga Mainzis Rheinland-Pfalzi liidumaal Saksamaal.

Ühendkuningriigi Riiklik tervishoiuteenistus (NHS) andis Pfizeri/BioNTechi väljatöötatud koroonavaktsiinile kasutusloa 2. detsembril 2020 ning elanikkonna vaktsineerimist alustatakse 2020. aasta 50. nädalal.

## Viited
Vito Mannone

**Vito Mannone** (sündinud 2. märtsil 1988 Desios) on Itaalia jalgpallur, kes mängib väravavahina Prantsusmaa kõrgliigaklubis Monaco.

2005. aastal liitus ta Inglismaa klubiga Arsenal. 2006. aastal debüteeris ta Inglismaa esiliigas Barnsleys laenul olles. Inglismaa kõrgliigas tegi Mannone Arsenali meeskonnas debüüdi 24. mail 2009 Stoke City vastu. Ta jäi järgmistel hooaegadel Arsenali varuväravavahiks, mängides lisaks laenul Inglismaa esiliigaklubis Hull City.

2013. aasta juulis sõlmis ta lepingu Inglismaa kõrgliigaklubiga Sunderland. Hooajal 2013–14 valiti ta Sunderlandi hooaja parimaks mängijaks. 2017. aastal liitus ta Inglismaa esiliigaklubiga Reading. 2019. aasta hooajal mängis ta Readingust laenul Major League Socceri klubis Minnesota United ja hooaja 2019–20 teises pooles Taani kõrgliigaklubis Esbjerg. Minnesota Unitedis mängides valiti ta liiga hooaja parimaks väravavahiks ja hooaja sümboolsesse koosseisu.

2020. aasta septembris sõlmis Mannone kaheaastase lepingu Prantsusmaa kõrgliigaklubiga Monaco. 2022. aasta septembris sõlmis ta üheaastase lepingu Lorient'ga.

Aastatel 2009–2010 mängis Mannone Itaalia kuni 21-aastaste koondises.

## Viited

## Välislingid
Kevin Volland

**Kevin Volland** (sündinud 30. juulil 1992 Marktoberdorfis) on Saksamaa jalgpallur, kes mängib ründajana Saksa kõrgliiga klubis Berliini Union.

Ta alustas klubikarjääri TSV 1860 Münchenis, mille koosseisus debüteeris ta hooajal 2010–11	Saksamaa esiliigas. Hooajal 2011–12 lõi Volland Saksamaa esiliigas 14 väravat.

Aastatel 2012–2016 mängis ta Saksamaa kõrgliigas TSG 1899 Hoffenheimi ja aastatel 2016–2020 Leverkuseni Bayeri ridades. Nii hooajal 2017–18 kui ka 2018–19 lõi ta Saksamaa kõrgliigas 14 väravat.

2020. aasta septembris sõlmis Volland lepingu AS Monacoga.

Suvel 2023 liitus ta ligi 4 miljoni euro eest Berliini Unioniga.

2015. aastal osales ta Saksamaa kuni 21-aastaste koondisega omavanuste Euroopa meistrivõistlustel, kus jõuti poolfinaali. Volland lõi turniiril kaks väravat ja andis ühe väravasöödu ning võitis Hõbepalli auhinna. Saksamaa jalgpallikoondises tegi ta debüüdi 13. mail 2014 sõprusmängus Poola vastu. Koondisekarjääri esimese värava lõi ta 11. novembril 2016 MM-i valikmängus San Marino vastu.

## Viited
John Konesky

**John S. Konesky** (sündinud 19. novembril 1980 Columbuses Ohio osariigis) on Ameerika Ühendriikide kitarrist.

## Välislingid

* [www.tenaciousd.com John Konesky Online]
*
Arecibo observatoorium

**Arecibo observatoorium** on observatoorium, mis asub Arecibos Puerto Ricos.  

Observatooriumi peamine instrument oli 305 m diameetriga raadioteleskoop, mis koosnes looduslikku karstilehtrisse rajatud taldrikust, raadiovastuvõtjast, mis oli trossidega kinnitatud 150 m kõrgusele taldriku kohale ja mitmest raadioantennist. Observatooriumis asub veel teine väiksema diameetriga raadioteleskoop, LIDAR ja külastuskeskus, mis plaanide kohaselt jätkavad tegevust ka peamise teleskoobi varingu järel.

Observatoorium oli Puerto Rico kosmoseuuringute ja teaduse sümbol.

## Viited
Tracy (tsüklon)

**Tracy** oli troopiline tsüklon, mis tabas 1974. aasta 24.–26. detsembril Darwini linna Põhja-Austraalias.

20. detsembril 1974 märkas Ameerika Ühendriikide ilmasatelliit Arafura mere kohal tormi, mis võis meteoroloogide hinnangul tsükloniks muutuda. Torm muutuski järgmisel päeval tsükloniks ning 22. detsembril tuvastas selle ka Darwini ilmaradar. Tsüklon liikus edelasuunas ning arvati, et tsüklon möödub linnast seda ohustamata. 24. detsembri varahommikul muutis see suunda ning suundus otse linna suunas, jõudes õhtuks Darwinisse.

Kell 10 õhtul sadas linnas tihedat vihma ning tuuleiilide kiiruseks mõõdeti enne mõõteseadmete purunemist kuni 217 km/h. Darwini elanikud tähistasid jõule ning ei mõistnud esialgu olukorra tõsidust, sest varasem tsüklon (Selma) oli linnast ohutult möödunud ning meediaväljaannetes olid pühade ajal tööl minimaalsed meeskonnad.

Tracy põhjustas 71 inimese surma ja purustusi rohkem kui 70%-le Darwini ehitistest, millest 80% olid elamud. Linna 47 000 elanikust jäid rohkem kui 25 000 kodutuks. Austraalia kaitsevägi kutsus Darwini evakueerimiseks ja sinna humanitaarabi viimiseks kaitseväelased kogu Austraalias erakorraliselt puhkustelt tagasi ning maanteid ja kaitseväe transpordilennukeid kasutades evakueeriti linnast 35 362 inimest. Darwini evakueerimine oli Austraalia rahuaja suurim evakuatsioon. Enamik evakueeritutest ei naasnud kunagi.

Austraalia föderaalvalitsus taastas linna 1978. aastaks ning uued hooned ehitati tormikindlamaks, et vältida tsükloni põhjustatud kahjustuste kordumist.

## Viited
Mthavari Arhi

**Mthavari Arhi** (gruusia keeles მთავარი არხი) on Gruusia telekanal.

## Välislingid
* Mthavari Arhi koduleht
Serhi Drozdov

**Serhi Drozdov** (ukraina keeles *Сергій Семенович Дроздов*; sündinud 24. veebruaril 1962 Tšernihivis) on Ukraina sõjaväelane. Ta on endine Ukraina õhujõudude ülem.

## Sõjaväeteenistus
Ta oli 2015-2021 Ukraina õhujõudude ülem.

## Auastmed
* 2016 - kindralpolkovnik
* 2013 - kindralleitnant

## Viited
Stenokardia

**Stenokardia** ehk **rinnaangiin** (ladina keeles *angina pectoris*) on südame isheemiatõve avaldumisvorm, mis väljendub järsku tekkiva ajutise rinnakutaguse valu- või pigistustundega, mis võib kiirguda ka vasakusse õlga, kaela, ülakõhtu, selga ja alalõuga.  Stenokardia tekib, kui südamelihase hapnikuga varustatus ei ole piisav normaalse südametöö tagamiseks. Valu võivad esile kutsuda mitmesugused tegurid, näiteks külm, füüsiline pingutus ja erutus.

## Kliinilised avaldumisvormid
Stenokardia võib kliiniliselt avalduda kolme vormina.

* Krooniline stabiilne rinnaangiin – selle põhjuseks on koronaararterite (ehk südamelihast verega varustavate veresoonte) ahenemine, mis tekitab südamelihase isheemia (hapnikunälguse). Koronaararterite ahenemine on tavaliselt põhjustatud ateroomist. Valuhood on reeglipärased, tekivad teatud stiimulite (näiteks füüsiline koormus) toimel ning kaovad puhates. Valu allub nitraatide toimele. Tegu on kõige sagedasema stenokardia vormiga. Raviks kasutatakse orgaanilisi nitraate (nitroglütseriin), beetaadrenoblokaatoreid, kaltsiumikanalite blokaatoreid koos ateromatoosse haiguse ravimitega (statiinid ja trombotsüütide agregatsiooni pärssivad ained)
* Ebastabiilne rinnaangiin – koronaararterite blokeerumise põhjuseks on tavaliselt embol, mis osaliselt blokeerib veresoone. Valuhood tekivad haiguse alguses füüsilise koormuse mõjul, kuid haigus on süvenev ning selle progresseerudes tekivad valuhood ka puhkeolekus. Selle vormi korral on suur müokardi infarkti tekkimise risk. Müokardi infarkti tekkimise riski vähendamiseks kasutatakse aspiriini koos hepariini ja glükoproteiin IIb/IIIa inhibiitoritega.
* Variantangiin ehk vasospastiline stenokardia – harvaesinev vorm, mille põhjuseks on koronaararterite spasmid. Esineb ka puhkeolekus, aterosklerootiline kahjustus tavaliselt puudub. Esineb tihti noortel meestel. Raviks kasutatakse vasodilataatoreid.

## Sümptomaatika
Ajutine valu, surve-, pigistustunne rinnaku taga, kuid võib kiirguda ka vasakusse õlga, kaela, ülakõhtu, selga ja alalõuga. Võib esineda õhupuudustunne, minestustunne, jõuetus, südamepekslemine.

Valuhoog tekib füüsilise pingutuse, emotsionaalse pinge või järsu temperatuuri vahetuse tulemusena, sest nendes olukordades teeb süda rohkem tööd ning vajab suuremat hapnikuga varustatust, kuid koronaararterite blokeerumise tõttu ei saa süda piisavat verevoolutust ning seetõttu jääb hapnikunälga.

Valu möödub puhkamisel või nitraatide (tavaliselt kasutatakse nitroglütsetiiini) manustamisel 5 minuti jooksul. 

Kui 3 nitroglütseriini tabletti ei leevenda 15 minuti jooksul valu, tuleks pöörduda arsti poole.

## Ravi
Stenokardia ravi eesmärgiks on südamelihase hapnikuvajaduse vähendamine, koronaararterite verevoolutuse suurendamine, tromboosi ennetamine, ateroskleroosi ja hüperlipideemia riskitegurite vähendamine. Selleks kasutatakse vasodilataatoreid (nitraadid ja kaltsiumkanalite blokaatorid), südametööd vähendavaid ravimeid (kaltsiumkanalite blokaatorid ja beetaadrenoblokaatorid) ja teisi ravimeid (metabolismi modifitseerijad ja löögisageduse vähendajad).

## Viited
Hector Barbossa

**Hector Barbossa** on tegelane "Kariibi mere piraatide" filmisarjast. Ta oli Musta pärli kapten.

Barbossa esineb kõigis sarja filmides. Teda mängis Geoffrey Rush. Esimene valik sellesse rolli oli Robert De Niro, kes keeldus.
Alamprefektuur

**Alamprefektuur** on prefektuurist (harvem muust haldusüksusest) madalam haldusüksus mõnedes riikides.

Alamprefektuurid on näiteks Elevandiluurannikul, Guineas, Jaapanis, Prantsusmaal, Tšaadis.

## Vaata ka
*Alamprefektuur (Prantsusmaa)
Karin Lüüs

**Karin Lüüs** (sündinud 20. augustil 1940) on eesti sisearhitekt.

Ta lõpetas 1958. aastal Tallinna 10. Keskkooli ja 1966. aastal Eesti Riikliku Kunstiinstituudi.

## Isiklikku
Villem Lüüs oli tema poeg, ema oli graafik Ella Lüüs, isa oli jurist ja Eesti NSV sotsiaalminister Lembit Lüüs.

## Viited
Atlass-sidus

**Atlass-sidus** ehk **satäänsidus** on sidus, mille puhul iga lõimelõng katab mitut koelõnga (lõimeatlass) või iga koelõng mitut lõimelõnga (koeatlass). Minimaalne niite arv kirjakorras on viis ning koe ja lõime ristumiskohad on paigutatud hajali. Atlass-sidus on üks kolmest põhisidusest.

## Omadused
Atlass-siduses kangaid iseloomustab sile kauni läikega pind kanga paremal poolel (läige tuleb koe või lõime pikkadest lõngajooksudest), pehme libedana näiv pealispind ja hea langevus. Kui atlass-siduses vahetada kudumisel lõime- ja koeatlasspindu, on võimalik luua suuri mustreid (damast). Kangakudumisel soovitatakse jälgida, et lõngajooksud ei läheks liiga pikaks.

Atlass-siduses kangad on näiteks atlass, duvetiin, tondinahk, kreppsatään, *[[duchesse]]*, lamee ja satinet, mustrilistest brokaat, žakard, drell ja damast.

### Satäänsidus
Mõnedes riikides eristatakse atlass- ja satäänsidust, näiteks venekeelses kultuuriruumis tähistab atlass-sidus sidust, mille puhul kanga paremal pool on koesuunalised lõngajooksud, ja satäänsidus sellist, mille puhul lõngajooksud kanga paremal pool on lõimesuunalised. Eesti keeles nimetatakse atlass-siduses kangaid üldnimega satäänideks.

## Näiteid

Satin weave in silk 90.jpg|Viie niiega atlasspael
Goudlaken satijnbinding voorzijde.jpg|Atlass-siduses tekstiil paremat poolt
Weeftechniek.jpg|Damastis ja žakardis vahelduvad kangas lõime- ja koeatlass
Woven Fabric (ST227) - MoMu Antwerp.jpg|Tükk damasti - läikiv pind on lõimeatlass


## Viited
Domosławice

**Domosławice** on küla Poolas Väike-Poola vojevoodkonnas Brzesko maakonnas Czchówi vallas. Domosławice asub Czchówist umbes 4 km põhjakirdes ja Brzeskost 13,5 km lõunakagus.
Ristiisa (romaan)

**"Ristiisa"** (originaalpealkiri inglise keeles **"The Godfather"**) on Mario Puzo 1969. aastal ilmunud kriminaalromaan väljamõeldud Corleone maffiaperekonnast.

Romaani tegevus toimub aastatel 1945–1955 peamiselt New Yorgis.

Selle romaani alusel lavastas Francis Ford Coppola filmi "Ristiisa" ("The Godfather") (linastus 1972).

## Corleonede sugupuu
### Antonio Andolini (-[[1901]]) + Ema (−1901)
Paolo Andolini (1887–1901), Vito Corleone (1891–1954)

### Vito "Don" Corleone + [[Carmela]] ([[1897]]–[[1959]])
Santino Corleone (1916–1948), Frederico Corleone (1919–1959), Constanzia Corleone (1927- ), Michael Corleone (1920–1997); Tom Hagen (1912–1972) – adopteeritud, Johnny Fontane – ristipoeg.

### Santino "Don" Corleone + Sandra
Santino jr (1945- ), Francesca (1937- ), Kathryn (1937-), Frank (1940- ). Santinol Lucy Manciniga poeg Vincent "Don" Mancini (1948- )

### Michael "Don" Corleone + Kay Adams ([[1924]]- ). Michaeli esimene naine oli Appolonia ([[1931]]–[[1947]])
Anthony Corleone (1951- ), Mary Corleone (1953–1979)

### Constanzia Corleone + Carlo Rizzi (-[[1954]])
Michael Francis (1954- ) (Michael Corleone' ristipoeg), Victor (1949- )

### Tom "Don" Hagen + Theresa
Frank (1940- ), Andrew (1942- ), 2 tütart
McLaren Automotive

**McLaren Automotive Limited**, endise nimega **McLaren Cars**, on Suurbritannia autotootja, mis toodab nende enda arenduskeskuses loodud superautosid. 2017. aasta juulist on McLaren Automotive 100% McLaren Groupi tütarettevõte.

Koostöös Mercedes-Benziga valmistas McLaren erimudeli Mercedes-Benz SLR McLaren, mida toodeti aastatel 2003–2010.

McLareni esimene tänavaauto oli McLaren F1, mille tootmine algas 1992. aastal. 2010. aastal sai ettevõte nimeks **McLaren Automotive** ning järgmiseks tänavaautoks sai 2011. aastal avalikustatud McLaren MP4-12C.

Fail:1996 McLaren F1.jpg|McLaren F1
Fail:Mclaren mp4-12c goodwood festival of speed 2010 1.jpg|McLaren MP4-12C


## Välislingid
* McLaren Automotive
Georg Ebers

**Georg Moritz Ebers** (1. märts 1837 Berliin – 7. august 1898 Tutzing) oli saksa egüptoloog ja kirjanik.

Ebers õppis orientalistikat Göttingeni ülikoolis. 1865. aastal asus ta tööle dotsendina Jena ülikoolis ja sai 1868. aastal professoriks.

Ebers populariseeris egüptoloogiat ajalooliste romaanidega. Esimene romaan, "Eine ägyptische Königstochter" ilmus 1864 ja osutus menukaks, nagu ka järgmised romaanid "Uarda" (1877), "Homo sum" (1878), "Die Schwestern" (1880), "Der Kaiser" (1881), "Serapis" (1885), "Die Nilbraut" (1887) ja "Kleopatra" (1894).

Talvel 1873–1874 ostis ta Luxoris meditsiinilise tekstiga papüüruse, mida tänapäeval tuntakse Ebersi papüürusena.

1893–1895 ilmusid Stuttgardis tema kogutud teosed 25 köites. 

## Eesti keeles ilmunud teosed
*"Arachnea". Tõlkinud J. Õunapuu. Tallinn, 1903.
*"Barbara Blomberg". Tõlkinud Uno Liivaku. Monokkel, 2002.
*"Homo sum". Tõlkinud Elise Rosalie Aun. Jurjev 1903.
*"Homo sum". Tõlkinud Uno Liivaku. Monokkel, 2001.
*"Ilus Melissa - keisri pruut ehk Ohaklised teed". Tõlkinud J. Õunapuu. Tallinn, 1901.
*"Joosua: jutustus Piibli aegadest". Tõlkinud Uno Liivaku. Monokkel, 2006.
*"Küsimus". Tõlkinud Eva Luts. Fantaasia, 2004.
*"Serapis : ajalooline romaan". Tõlkinud Uno Liivaku. Monokkel, 2008.
*"Uarda: romaan Vanast Egiptusest". Tõlkinud Jüri Leoke. Viljandi, 1931.
*"Uarda: romaan Vanast Egiptusest". Tõlkinud Anise Erenvert. Eesti Raamat, 2001.
*"Vaarao tütar". Tõlkinud Albert Kivikas. Tartu, 1934 (uustrükk Toronto, 1972).
*"Vaarao tütar". Eesti Raamat, 1993.
*"Õed: romaan Vana-Egiptusest". Tõlkinud Uno Liivaku. Monokkel, 2005.
Saare taat

**Saare taat** on müütiline tegelane rahvuseeposes "Kalevipoeg".

Teda on mainitud eepose neljandas loos (Kalevipoja ujumisreis.  Saare piiga.  Laul merest.).  Kalevipoeg alustab ujumist Soome rannale, et vabastada oma ema Linda teda röövinud Tuuslari käest. Ujudes jõuab ta öösel saareni, kus otsustab puhata. Saarel kohtab ta Saarepiigat ja neil tekib vastastikune tõmme. Äkitselt neiu kiljatab ja tõstab kisa. Tema vanemad kuulevad lärmi ja taat tuleb vaatama:
:Saare taati tõusis sängist,
:Tuli välja voodi`ista,
:Võttis kätte vembelada,
:Kas ehk poissi pettusella,
:Eide vara tütterelta
:Ööde varjul varastanud?

Saare taat nägi kaldal kange mehe kuju ning langetas vembla. Kalevipoeg küsis Tuuslari kohta, kuid saare taat polnud toda näinud ja uuris ise mehe päritolu. Kuulnud, kes on kange mehe vanemad, ehmatas Saarepiiga ja kukkus kaljult vette. Kalevipojal ei õnnestunud teda veest päästa, ta jättis kurvastava taadiga jumalaga ning jätkas ujumisretke. Saare eit ja taat võtsid appi pika varrega rehad ning tugevad võrgud, et tütar merepõhjast kätte saada, kuid tulutult.  

Eepose viiendas loos (Kalevipoeg Soomes. Suur tamm. Kättemaks tuuslarile.) istutab saare taat koos eidega merepõhjast välja tõmmatud tamme tütre kiikumiskoha lähedusse. Tamm kasvab kiiresti suureks:
:Tamm tahab tõusta taevasse,
:Oksad pilveje pugeda;
:Taat läks tarka otsimaie,
:Kes see tamme maha raiuks,
:Suure tamme, laiad oksad.

Eepose kuuendas loos (Mõõga ostmine. Liigud ja taplus. Tamme raiumine.) oli tamm nii suureks kerkinud, et varjas kuu ja kattis päeva ning mattis maa pimedusse. Saare taat oli mitmel rannal käinud kirvemehi otsimas, kes määratu tamme maha raiuks, kuid abi ei tulnud. Saare eit aga leidis heinakaare alt  kotka, kelle tiiva all seisis vangipaelades väikene mees kirvega. Taat küsis mehikeselt, kas too tahab minna tamme raiuma:
:Päästeti mehike paelusta,
:Mis tal palgaks paisatie,
:Lepituseks lubatie?
:Kuldakaussi anti palgaks.
Väike mees kasvas mitme sülla kõrguseks, raius tamme kolm päeva, mispeale tamm langes, mattes kogu saare. Tammest tehti seejärel kuulus Soome sild.

## Viited
Sirvėta regionaalpark

**Sirvėta regionaalpark** (leedu keeles *Sirvėtos regioninis parkas*) on regionaalpark Leedus Švenčionyse ja Ignalina rajoonis Švenčionysi ümbruskonna servamoodustiste vööndis. Regionaalpark asutati 1992. aastal, et kaitsta sealse veelahkmepiirkonna maastikke, ökosüsteemi ja kultuuripärandit.

Regionaalpargi moodustamiseks ühendati mitmed tunnelorgude kaitseks moodustatud kaitsealad. Kaitseala territooriumile jääb mitu termokarsti tagajärjel tekkinud järve. Ka asuvad piirkonnas mitmed lubjarikkad madalsood.

Sirvėta regionaalpargi pindala on 8755 hektarit. Selle territooriumile jäävad Neversčiai botaaniline kaitseala, Salotise telmatoloogiline kaitseala (84 ha), Ilgysi hüdrograafiline kaitseala, Didžiasalise etnokultuuriline kaitseala, Sirvėta ja Šventa maastikukaitsealad ning Čiūlėnai ja Nevaišiai geomorfoloogilised kaitsealad. Regionaalpargi halduskeskus ja külastuskeskus asub Šventas, Dvaro g. 25.

Regionaalparki jääb 31 järve. Seal asub ligi 250 aasta vanune Neversčiai saaremets ja 26 pärnade kasvukohta. Üksikobjektidena on kaitse all Lina pisarate allikas, Medišionysi pärnad, Adamavase, Stanislavavase ja Bielionysi tammed.

Regionaalpargi territooriumil asuvad neli linnamäge, kaks hiiepaika, kaks tumuluste kompleksi, viis mõisakompleksi ja kaks säilinud metsavendade punkrit. Didžiasalise küla kaitseks on loodud etnokultuuriline kaitseala.

Regionaalpargile on allutatud ka mitmed kaitsealad väljaspool regionaalpargi territooriumi. Nende hulka kuuluvad Adutiškise-Guntauninkai metsade, Svyla, Birvėta ja Gelednė biosfääri polügoonid, Dysna hüdrograafiline kaitseala, Kunigiškė maastikukaitseala ning Milašiuse, Perūnase ja Vytėnai telmatoloogilised kaitsealad.

Looduskaitsealustest taimeliikidest esinevad regionaalpargis põldpisikas, niidu-kuremõõk, arukäpp, harilik käoraamat, Balti sõrmkäpp ja kuradi-sõrmkäpp. Seal elab kuus liiki looduskaitsealuseid kahepaikseid, kolm liiki roomajaid ja 33 liiki linde. 

Looduskaitsealuseid selgrootuid esindavad pääsusaba, *Bleparitha bathensis*, vareskaera-aasasilmik, mustlaik-apollo ja eremiitpõrnikas.

## Viited

## Välislingid

* Sirvėta regionaalpargi koduleht
* Regionaalpark Leedu kaitsealade registris (*leedu keeles*)
* Regionaalpark YouTube'is
Kris Moor

**Kris Moor** (pseudonüüm, kodanikunimi **Andrus Triisberg**; sündinud 23. septembril 1974 Tallinnas) on eesti proosakirjanik, luuletaja ja fotograaf.

Ta on õppinud Eesti Humanitaarinstituudis filosoofiat ja EELK Usuteaduse Instituudis teoloogiat.

Sündmus- ja portreefotograafina on ta on pildistanud paljusid eesti muusika- ja teatritegelasi. Ta oli ka filmi "Polaarpoiss" fotograaf.

Aastatel 2011–2014 oli ta ajakirja Kitarr fotograaf ja toimetaja.

Tema 2002. aastal André Trinity pseudonüümi all ilmunud novellikogu "Unenägude jumal" pälvis ulmeauhinna Stalker parima raamatu kategoorias. Stalkeri preemiaga parima jutustuse kategoorias pärjati ka tema jutustus "Tähtede seis" (2004).

Kris Moori lavastuslik raamat-etendus "Homefucking is killing prostitution" (2008) nomineeriti Eesti Teatriliidu dramaturgia aastaauhinnale.

Ta on Eesti Kirjanike Liidu liige.

## Looming
;Raamatud
* 2002 – "Unenägude jumal", Kirjastus Kadikas. ISBN 9985944607
* 2008 – "Homefucking is killing prostitution", Moor Books. ISBN 9789949159758
* 2019 – "Sa oled ilus", Moor Books. ISBN 9789949011100
* 2019 – "Hüpe", Moor Books. ISBN 9789949014576
* 2020 – "Ma olen elus", Moor Books. ISBN 9789916400562
* 2024 – "Kus ma olen", Moor Books. ISBN 9789916426630

;Jutud
* 2000 – "Meeleparandaja", kogumikus "Unenägude jumal". Kirjastus Kadikas. / "Põhja konn. Eesti fantaasiakirjanduse antoloogia", Kirjastus Viking. (pseudonüümi André Trinity all)
* 2003 – "Tervitusi Alcypast", kogumikus "Unenägude jumal". Kirjastus Kadikas / "Fantastika". Kirjastus Varrak. (pseudonüümi André Trinity all)
* 2004 – "Tähtede seis", kogumikus "Täheaeg 2: Doominosillad". Kirjastus Fantaasia. / "Eesti ulme XXI sajandil". Kirjastus Viiking, 2020 (pseudonüümi André Trinity all)
* 2020 – "Kas kõik on hästi?", kriisijutuke ERRi kultuuriportaalis

;Näitused
* 2010 «Liquid Dreams» (isikunäitus Von Krahli teatri baaris)
* 2017 «Näpumood» (grupinäitus Eesti Kunstiakadeemias)
* 2019 «Kus ma olen» (isikunäitus Tartu Linnaraamatukogus)
* 2021 «Isolatsioonidialoogid» (grupinäitus Jaani seegi galeriis)
* 2021 «Teisel lainel» (tänavafotonäitus Telliskivi Loomelinnakus)
* 2021 «Kus ma olen» (isikunäitus Pärnu Keskraamatukogus)
* 2021 «Kus ma olen» (isikunäitus Rae Kultuurikeskuses)
* 2022 «Peeter Sauter» (tänavafotonäitus Noblessneris)
* 2023 «Puudutus. Väike foto, suur lugu» (grupinäitus Juhan Kuusi dokfotokeskuses)
* 2023 «Üksildus ei küsi vanust»  (grupinäitus, rändav fotonäitus)

## Viited

## Välislingid
* Kris Moor Instagramis

;Meedias
* Jaanus Adamson "André Trinity, potentsiaalne lahkuja" Sirp, 2003
* Ivar Sild "Kes sa oled, André Trinity?" Õhtuleht, 4. jaanuar 2003
* Eva Kübar "Lühike ja täpne kodune (aju)kepp" Postimees, 12. detsember 2020
* Andres Laasik "Von Krahl mängis sisse noore kirjaniku Kris Moori pildiraamatu" Eesti Päevaleht, 15. detsember 2008
* Tiiu Laks "Kris Moor: oleks juba aeg, et suhete mentaliteet muutuks" Eesti Päevaleht, 27. detsember 2008
* Annika Aus "Iga kordus on iga kord uus" Sirp, 3. aprill 2020
* "Kriisijutuke | Kris Moor. Kas kõik on hästi?" ERR kultuur, 13. aprill 2020
Popi ja Huhuu

**"Popi ja Huhuu"** on Friedebert Tuglase 1914. aastal kirjutatud novell. Selle peategelased on koer Popi ning puuris elav ahv Huhuu. 

Novelli ainetel valmis 2015. aastal Riho Undi animafilm "Isand".

## Välislingid
*Tekst
Rhuddani lade

**Rhuddani lade** on Siluri ladestu Llandoveryi ladestiku  globaalne kronostratigraafiline üksus (lade). Sellele on nime andnud Cefn-Rhuddan`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.

Lademe alumist piiri määratleb graptoliit *[[Akidograptus ascensus]]*e esmakordne ilmumine Dob's Linni piirpaljandis Šotimaal, lademe ülempiiri märgib Trefawri paljandis graptoliitide *Monograptus* triangulatus esinemistsooni algus ja graptoliidi *Monograptus austerus sequens* ilmumine. 

Rhuddani lade lasub Hirnanti lademel ja see lamab Aeroni lademe all. Lademe vanus on 443,7...439 miljonit aastat. Eestis vastavad sellele Juuru lade ja Raikküla lademe alumine osa.

Rhuddani lademe moodustumise ajal jätkus Hirnanti lademe moodustamise ajal aset leidnud Ordoviitsiumi lõpu väljasuremine.

## Viited
Ameerika Ühendriikide Postiteenistus

**Ameerika Ühendriikide Postiteenistus** (inglise keeles *United States Postal Service*; **USPS**) on Ameerika Ühendriikide föderaalvalitsusele alluv iseseisev amet, mille ülesandeks on postiteenuse pakkumine nii USA osariikides kui ka selle territooriumidel ning USA-ga assotsiatseerunud riikides. See on üks väheseid valitsusameteid, mille olemasolu näeb ette Ameerika Ühendriikide põhiseadus.

USPS-i ajalugu ulatub tagasi 1775. aastal kogunenud II Kontinentaalkongressini, mis määras oma 25. juuli dekreediga postiteenistuse juhiks (ametinimega *Postmaster General*) Benjamin Franklini. 1792. aastal loodi ametlikult Ameerika Ühendriikide Postiamet (*United States Post Office Department*). 1872. aastal inkorporeeriti ametkond Ameerika Ühendriikide valitsuskabineti koosseisu ja 1970. aastal korraldati ümber praegusel kujul toimivaks iseseisvaks valitsusametiks.

Postiteenistusel oli 2019. aasta seisuga 469 934 täiskohaga töötajat ja 136 174 ajutist või osalise tööajaga töötajat. USPS on seaduslikult kohustatud teenindama kõiki ameeriklasi, olenemata nende geograafilisest paiknemisest, ühesuguse hinnakirja ja kvaliteedinõuete alusel. Postiteenistusel on juriidiline monopol nii kirjakande korraldamiseks kui ka ligipääsuks postkastidele, kuid pakiveos tuleb neil konkureerida eraettevõtetega nagu United Parcel Service (UPS), FedEx ja Amazon.

## Viited

## Välislingid
* 
* Ametlik koduleht (inglise keeles)
Labanorase regionaalpark

**Labanorase regionaalpark** (leedu keeles *Labanoro regioninis parkas*) on regionaalpark Leedus Švenčionyse, Molėtai ja Utena rajoonis Labanorase ümbruskonna metsades. Regionaalpark asutati 1992. aastal, et kaitsta sealset Labanorase ürgmetsa- ja järverikast maastikku, ökosüsteemi ja kultuuripärandit. Regionaalpargist idas asub Aukstaitija rahvuspark, millega sel on ka ühine administratsioon; läänes ulatub see Molėtaini.

Labanorase regionaalpargi pindala on 52 848 hektarit, see on pindalalt suurim Leedu regionaalpark. Selle territooriumist moodustavad 14% järved, nende seas Siesartis, Kertuojai, Stirniai, Aisetas, Baltieji Lakajai ja Juodieji Lakajai. Kokku on selle territooriumil 285 järve. Regionaalpargis voolab ka veeturistide seas populaarne Lakaja jõgi. Regionaalparki jäävad mitmed rabad ja madalsood, nende seas on ka lubjatoitelisi madalsoid.

Suuremat osa kaitsealast katavad metsad, millest enamiku moodustavad männikud. Sealsed metsad on põtrade, huntide ja ilveste elupaigaks.

Regionaalpargi territooriumile jäävad botaanilis-zooloogilistest kaitsealadest Kanio raistase, Kuliakampise, Padumblė ja Antaliedė botaanilis-zooloogiline kaitseala (1300 ha). Geomorfoloogilistest kaitsealadest on selle koosseisus Panatrytise, Plėšiškiai, Salduškise, Maldžiūnai geomorfoloogiline kaitseala ja Žiežulinise geomorfoloogiline kaitseala. Hüdrograafilistest kaitsealadest on selle koosseisus Kertuojai, Peršokšnai, Siesartise, Stirniai, Alnise ja Luknelė hüdrograafiline kaitseala. Maastikukaitsealadest jäävad regionaalparki Aisetase, Obelynė, Kulionysi, Peršoksna, Lakaja, Lakajai ja Pažemysi maastikukaitseala (1398 ha). Telmatoloogilistest kaitsealadest asuvad regionaalpargi territooriumil Krakinysi, Snieginise, Peršoksnai, Ešerinise I, Ešerinise II, Urkise, Tramysi, Laukagalise, Alsuodise, Serlediškise, Dumblysi, Vadokšnase ja Juodezerise telmatoloogiline kaitseala. Lisaks on regionaalpargis Labanorase urbanistlik kaitseala, Mekšrinise botaaniline kaitseala, Girutiškise reservaat (1300 ha) ja Kiauneliškise reservaat (283 ha).

Üksikobjektidest on kaitse all Argirdiškė, Baltagalise, Labanorase, Baltelė, Pabaltė ja Lūšnia männid, Jalaga mänd, Kahe tüvega mänd, Kiauneliškise kaksikmänd (aastal 2014 Leedu kõrgeim mänd ja kõrguselt kolmas Leedu puu), Aisetase, Mažasai Siaurysi ning Alnise poolsaared, Lakaja kivi ja Kitsede kivi, Joniškė pärn, sanglepp Gumbulis, Gaigalinise kadakas, Januliškise lehised ja Peršoksna püramiidkuusk.

Regionaalpargi territooriumil asuvad viis linnamäge, mitmed lohukivid, kakskümmend tumuluste kompleksi, mitmed metsavendade punkrid ja lahingupaigad. Obelynė küla on etnograafiline mälestis. Sinna jäävad Labanorase ja Stirniai kirikud, Januliškise kabel, Rudesa kabel ning kellatorn. Mindūnais asub kalapüügimuuseum, Kulionysis aga etnokosmoloogia muuseum koos observatooriumiga. Sealse rahvakultuuri eripäraks on iselaadse konstruktsiooniga Labanorase torupillid.
## Viited

## Välislingid

* Regionaalpargi kaart
* Labanorase regionaalpargi ja Aukštaitija rahvuspargi koduleht
* Regionaalpark Leedu kaitsealade registris (*leedu keeles*)
* Labanorase ürgmets YouTube'is
* Labanorase alev YouTube'is
Aeroni lade

**Aeroni lade** on Siluri ladestu Llandoveryi ladestiku  globaalne kronostratigraafiline üksus (lade). Sellele on nime andnud Cwm-coed-Aeron`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.

Lademe alumist piiri määratleb Cwm-coed-Aeroni farmi lähistel Trefawri paljandis graptoliitide *Monograptus* triangulatus esinemistsooni algus ja graptoliidi *Monograptus austerus sequens* ilmumine Trefawri kihistusse, lademe ülempiiri märgib brahhiopoodide *Eocoelia intermedia* kadumine ja  *Eocoelia icurtisi* ilmumine Wormwoodi kihistus Cefn-cerigi tee ääres asuvas mahajäetud kivimurrus. 

Aeroni lade lasub Rhuddani lademel ja see lamab Telychi lademe all. Lademe vanus on 439...436 miljonit aastat. Eestis vastab sellele Raikküla lademe ülemine osa.

## Viited
Madapolaam

**Madapolaam** on sile läikiv labases siduses ja kergelt batistiga sarnanev peen puuvillane kangas.

## Omadused
Kootud peentest puuvill-lõngadest, kanga tihedus on 40x31 lõnga ühe ruutsentimeetri kohta. Madapolaamist valmistatakse särke, kleite ja voodipesu. Kasutatakse tikkimiskangana šveitsi tikandis ja kangatrükiks.

Kanga nimi on tuletatud 17. sajandil esmavalmistamise kohast, India linna Narsapuri linnaosa Madhavayapalemi nimest.

## Viited
Telychi lade

**Telychi lade** on Siluri ladestu Llandoveryi ladestiku  globaalne kronostratigraafiline üksus (lade). Sellele on nime andnud Pen-Ian-Telych`i farm Llandoverys. Lademele andis nime aastal 1971 piirkonnas töötanud L. R. M. Cocksi juhitud geoloogide grupp.

Lademe alumist piiri määratleb brahhiopoodide *Eocoelia intermedia* kadumine ja *Eocoelia icurtisi* ilmumine Wormwoodi kihistus Cefn-cerigi tee ääres asuvas mahajäetud kivimurrus, lademe ülempiiri märgib Hughley oja põhjakaldal graptoliitide *Cyrtograptus centrifugus* esinemistsooni algus Buildwase  kihistus. Hilisemate uuringute põhjal on selgunud, et nende esinemise varaseim piir on määratletud ebatäpselt, pigem peaks lademe ülemist piiri märkima graptoliitide Cyrtograptus murchisoni ilmumine sealsamas. 

Telychi lade lasub Aeroni lademel ja see lamab Sheinwoodi lademe all. Lademe vanus on 436...428.2 miljonit aastat. Eestis vastavad sellele Adavere lade ja Jaani lademe alumine osa.

Telychi lademe moodustumise ajal algas Sheinwoodi lademe moodustamise ajal jätkunud Irevikeni väljasuremine. Selle käigus kadusid ligi pooled Irevikenis esinenud  trilobiidid, hävis ka 80 % konodontide liikidest. Väljasuremislaine põhjused paiknesid tõenäoliselt sügavamates meredes, kuna enim kannatasid pelaagilised organismid nagu graptoliidid, konodondid ja trilobiidid, sellal kui rifielustikku see väljasuremislaine ei mõjutanud peaaegu üldse.

## Viited
Homer (Inglismaa)

**Homer** on küla Suurbritannias Inglismaal Shropshire'i krahvkonnas Much Wenlocki vallas.

Küla järgi on nime saanud Homeri lade.

Homeri kohta on esimesi teateid 14. sajandist (*Honemor*). Küla kujunes Homeri metsa nime all tuntud ühismaale 17. sajandil, mil sinna asusid skvotterid. 19. sajandil kujunes see talutööliste ja kivimurrus töötava rahva elupaigaks. Kasvama hakkas see 20. sajandi teisel poolel, mil sinna hakati rajama elamuid.

## Viited

## Välislingid
Gorsti lade

**Gorsti lade** on siluri ladestu Ludlow' ladestiku globaalne kronostratigraafiline üksus (lade). See on nime saanud Shropshire'is asuva Gorsty küla järgi. Lademele panid 1980. aastal nime Charles H. Holland, James D. Lawson, Victor G. Walmsley ja Dennis E. White.

Lademe alumist piiri määratleb märgib graptoliitide *Saetograptus (Colonograptus) varians* ja *Neodiversograptus nilssoni* ilmumine Pitch Coppice'i kivimurrus Ludlow' lähistel, ent täpsemalt määratleb seda seal Much Wenlocki lubjakivikihistu kõva sõlmja struktuuriga lubjakivi asendumine Lower Eltoni kihistu pehmete kiltadega. Lademe ülempiiri märgib graptoliitide *Saetograptus leintwardinensis leintwardinensis* ilmumine Sunnyhilli kivimurrus Ludlow' lähistel, lisaks veel brahhiopoodid *Kirkidium knightii* ja *Strophonella euglypha* ning mitmete koralliliikide kadumine või haruldaseks muutumine. Täpsemalt määratleb seda aga Homeri lademesse kuuluva Upper Bringewoodi kihistu sõlmjate lubjakivide asendumine Ludfordi lademesse kuuluvate litoloogiliselt sarnaste, ent kivististe koosseisult erinevate Lower Lentwardine'i kihistu kivimitega viimase alampiiri moodustava õhukeses kildakihis. 

Gorsti lade lasub Homeri lademel ja see lamab Ludfordi lademe all. Lademe vanus on 422,9...421,3 miljonit aastat. Eestis vastab sellele Paadla lade, välja arvatud selle noorim osa.

Gorsti lademe moodustamise ajal leidis aset hapnikuvaegusest ja ookeanide veetaseme langusest tingitud Mulde väljasuremine. Sündmusele vastab Fröeli kihistu moodustumine Gotlandi saarel. Oletatakse aga, et muudatused konodontide faunas on põhjustatud pigem muudatustest settimistingimustes, kui reaalsest liikide kaost.

## Viited
Ludfordi lade

**Ludfordi lade** on siluri ladestu Ludlow' ladestiku globaalne kronostratigraafiline üksus (lade). See on nimetatud Shropshire'is asuva Ludfordi küla järgi. Lademele panid 1980. aastal nime Charles H. Holland, James D. Lawson, Victor G. Walmsley ja Dennis E. White.

Lademe alumist piiri märgib graptoliitide *Saetograptus leintwardinensis leintwardinensis* ilmumine Sunnyhilli kivimurrus Ludlow' lähistel, lisaks brahhiopoodide *Kirkidium knightii* ja *Strophonella euglypha* ning mitmete koralliliikide kadumine või haruldaseks muutumine. Täpsemalt määratleb seda aga Homeri lademesse kuuluva Upper Bringewoodi kihistu sõlmjate lubjakivide asendumine Ludfordi lademesse kuuluvate litoloogiliselt sarnaste, ent kivististe koosseisult erinevate Lower Lentwardine'i kihistu kivimitega viimase alampiiri moodustava õhukeses kildakihis. Lademe ülempiiri märgib graptoliitide *Neocolonograptus parultimus* ilmumine Požáry kivimurdu viiva raudtee rajamisel tekkinud paljandis. 

Ludfordi lade lasub Gorsti lademel ja see lamab Přidoli ladestiku all, mille lademeteks jaotamisel puudub üksmeel. Lademe vanus on 421,3–418,7 miljonit aastat. Eestis vastavad sellele Kuressaare lade ja Paadla lademe noorim osa.

Ludfordi lademe moodustamise ajal leidis aset kliima jahenemisest ja ookeanide veetaseme langusest tingitud Lau väljasuremine. Samas tõi see sündmus kaasa stromaliitide arvukuse kiire kasvu, mis oli tingitud mikroorganismidest toituvate olendite kadumisest. Sündmusele vastab Eke kihtide moodustumine Gotlandi saarel. Väljasuremine oli massiline, ja kuigi enamik liike, mis sündmuse tagajärjel kadusid, ilmusid (tõenäoliselt refuugiumtes säilinuna) hiljem taas setetesse, olid nende suhe ja eksisteeriv ökosüsteem drastiliselt muutunud.

## Viited
Scandiano

**Scandiano** on väike linn ja omavalitsusüksus Reggio Emilia provintsis Põhja-Itaalias.

2016. aastal elas seal 25 600 inimest.

Scandianost on pärit Giorgio Prodi ja Romano Prodi.

## Viited
Ludford

**Ludford** on küla Suurbritannias Inglismaa Shropshire'i krahvkonnas samanimelises vallas, merepinnast 85,6 meetri kõrgusel Teme jõe kaldal.

Küla järgi on nimetatud ka Ludfordi lade. Ludfordis asub ka Ludford corneri nime kandev paljand, kus asuvatest kontinentaalset päritolu setetest on leitud kalade ja taimede jäänuseid, eoseid ja pisikesi lülijalgseid. Algselt arvati need devonisse kuuluvaks, ent hiljem on leitud, et need on Siluri Přidoli ajastikul kujunenud.

Ludfordi nimi tuleneb sõnast *ford*, mis tähendab koolet, ja sõnast *lud*, mis tähendab mühisevat vett (Teme jõgi oli vanasti kärestikuline).

Ludfordi kohta on esimesed teated aastast 1086, mil seal asus viimsepäevaraamatu andmetel mõis. Ka sealsest kirikust on esimesed teated 11. sajandist, mil see oli veel Bromfieldi prioraadile kuuluv kabel. Hiljem kuulus see Ludfordi kihelkonda, mis jagunes toona Shropshire'i ja Herefordshire'i krahvkonna vahel, Ludfordi küla jäi viimase aladele. Alles aastal 1894 liideti kogu kihelkond Shropshire'i krahvkonnaga.

Rooside sõja ajal toimus Ludfordi sillal aastal 1459 väike lahing, kus võidukaks osutus Lancasteri suguvõsa. Ludfordi sild rajati XV sajandil ja mis asub külale nime andnud koolmest veidi maad ülesvoolu. Keskajal asus selle läänepoolse otsa juures kabel.

Külas asuvad sealse mõisakompleksi säilmed – häärber ja park.

Ludford_Corner_-_geograph.org.uk_-_827077.jpg|Ludford Corner
Ludford_Bridge_-_geograph.org.uk_-_984800.jpg|Ludfordi sild
Ludford_Bridge_-_geograph.org.uk_-_1636859.jpg|Ludford
A_splendid_view_from_Ludford_Churchyard_-_geograph.org.uk_-_1465967.jpg|Kirikaed
Ludford House - geograph.org.uk - 101597.jpg|Ludfordi mõisakompleks


## Viited

## Välislingid
Tate Liverpool

**Tate Liverpool** on Suurbritannias Liverpoolis tegutsev kunstigalerii, mis on üks neljast Tate'i instituuti kuuluvast kunstimuuseumist. Veel kuuluvad sinna hulka Tate Britain, Tate Modern ja Tate St Ives. Instituudil on ka veebiportaal Tate Online, mida kasutatakse kunstinäituste korraldamiseks veebis.

Galerii asub linna keskuses Mersey jõe ääres Royal Alberti dokis. 

Tate Liverpool loodi Tate'i instituudi kogude, mis sisaldavad Briti kunsti riiklikku kogu 1500. aastast kuni tänapäevase kunstini ja ka rahvusvahelist kaasaegset kunsti, eksponeerimiseks. Galeriis on ka ajutiste näituste programm. 2003. aastani oli Tate Liverpool väljaspool Londonit suurim moodsa ja kaasaegse kunsti galerii. Seda külastab igal aastal üle 600 000 inimese.

## Ajalugu
Alan Bowness, kes oli 1980. aastatel Tate'i instituudi direktor, otsustas rajada galerii Inglismaa põhjaossa. Loodi projekt "Tate of the North", mis pidi tulema kindla identiteediga linna, mis oleks noorema publiku jaoks atraktiivne. 

Asukohaks valiti Liverpoolis asuv Royal Alberti dokk, mida varem oli kasutatud laohoonena Aasiast toodud kaupade ladustamiseks. Kuid kui 1830.–1930. aastatel oli Liverpooli sadam Inglismaa suurim, mida läbis üle 9 miljoni inimese, kes sõitsid Põhja-Ameerikasse, Austraaliasse ja Uus-Meremaale, siis pärast esimest maailmasõda jagunes sadama kaubaveomaht suuresti teiste linnade vahel ja palju hooneid jäi tühjaks. 

Seega leiti, et Liverpoolis on sadamas Royal Alberti dokis suur laohoone, mis sobiks väga hästi kunstigaleriiks. 

1981. aastal hoone rekonstrueeriti, see tõi piirkonda elu ning innustas lähikonnas avama ka uusi baare ja restorane. Arhitekt James Stirling, kellele tehti 1985. aastal ülesandeks galerii kujundamine, otsustas jätta ajaloolise punastest tellistest hoone välisilme puutumata ja keskenduda hoone sisemusele. 

Galerii avas 1988. aasta mais Walesi prints Charles. 

2008. aastal oli Liverpool Euroopa kultuuripealinn. Selle tähistamiseks võõrustas Tate Liverpool 2007. aastal Turneri auhinna näitust, mis oli varem alati toimunud ainult Londonis.

## Viited
Homeri lade

**Homeri lade** on siluri ladestu Wenlocki ladestiku globaalne kronostratigraafiline üksus (lade). See on saanud nime Shropshire'is asuva Homeri küla järgi. Lademele andis nime aastal 1975 piirkonnas töötanud Michael G. Bassetti juhitud geoloogide grupp.

Lademe alumist piiri määratleb märgib graptoliitide *Cyrtograptus lundgreni* ilmumine Coalbrookdale'i kihistu Apedale'i kihistikku Homeri talust ligi 500 meetrit põhjas asuva väikese oja põhjakaldal. Lademe ülempiiri märgib graptoliitide *Saetograptus (Colonograptus) varians* ja *Neodiversograptus nilssoni* ilmumine Pitch Coppice'i kivimurrus Ludlow' lähistel, ent täpsemalt määratleb seda seal Much Wenlocki lubjakivikihistu kõva sõlmja struktuuriga lubjakivi asendumine Lower Eltoni kihistu pehmete kiltadega. 

Homeri lade lasub Sheinwoodi lademel ja see lamab Gorsti lademe all. Lademe vanus on 426,2...422,9 miljonit aastat. Eestis vastavad sellele Rootsiküla lade ja Jaagarahu lademe ülemine osa.

## Viited
Jalgpall 1900. aasta suveolümpiamängudel

**[[Jalgpall]] [[1900. aasta suveolümpiamängud]]el** oli esimest korda olümpiamängudel, kus jalgpalli oli kavas 20.–23. oktoobrini. Jalgpallivõistlused peeti Pariisi Vélodrome de Vincennesis. Kolme klubivõistkonna vahel peeti vaid kaks näidismängu ja medaleid algul ei jagatud. 

Prantsusmaa esindajad määras kindlaks Prantsuse spordiseltside liit, kes valis osalema Pariisi võistkonna Club Français'. Pärast seda, kui Racing Club de Bruxelles keeldus osalemast, saatis Belgia föderatsioon üliõpilastest koosneva Université libre de Bruxellesi klubi, mida tugevdati väheste mitteüliõpilastega. Seevastu Inglise klubi Upton Park F.C. esindas Suurbritanniat. Rahvusvaheline Olümpiakomitee (ROK) tunnistas hiljem jalgpalli ametlikuks olümpiaalaks ja jagas välja medalid Suurbritanniale, Prantsusmaale ja Belgiale vastavalt kuld-, hõbe- ja pronksmedalid. 

FIFA ei loe 1900 ja 1904. aasta olümpiamängudel osalenud jalgpalli olümpiamängudel ametlikuks olümpiaalaks, kuna seal osalesid klubide võistkonnad.

## Võistluspaik

## Tulemused

	

## Medalivõitjad

## Medalitabel

Jalgpalliturniiri toimumata jäämise tõttu on auhinnatseremoonia ja tulemuste klassifitseerimine kolme osaleva meeskonna paremusjärjestuses põhimõtteliselt teostamatu ja korraldajate poolt pole seda kunagi ette nähtud. Sellest hoolimata määras ROK hiljem lõpliku paremusjärjestuse ja määras medaliastmed, mis nagu näidatud, kajastub ka medalitabelis.

{| class="wikitable" style="text-align:center;"
|- bgcolor="#efefef"
! colspan=6|  Pariis 1900 
|-

## Vaata ka

*Jalgpall olümpiamängudel
Kanada kuninglik merevägi

**Kanada kuninglik merevägi** on Kanada relvajõudude väeliik, mis vastutab mereoperatsioonide eest. 

2020. aasta seisuga oli mereväel 12 fregatti, 4 allveelaeva, 12 rannakaitselaeva ja 8 valvelaeva, millele lisandusid mitmed abilaevad. Mereväes teenis 8500 tegevväelast, 3600 reservväelast ja 3800 tsiviilisikut. Seisuga november 2020 oli mereväe komandöriks viitseadmiral Art McDonald.

Merevägi loodi 4. mail 1910. 1968. aastal moodustati mereväe, maaväe ja õhuväe baasil Kanada relvajõud. 1968. aastast kandis Kanada merevägi ametlikult nime "*maritime command*" ning praeguse nime sai see 2011. aastal.

## Viited
Kanada maavägi

**Kanada maavägi** on Kanada relvajõudude suurim väeliik ning see vastutab maismaaoperatsioonide eest.

2020. aasta seisuga teenis maaväes 23 000 tegevväelast ja 19 000 reservväelast. Lisaks töötas maaväes 3000 tsiviilisikut. Maaväe komandöriks on kindralleitnant Wayne Eyre. 

Briti armee asutas Kanada maaväe 1865. aastal ning selle ülesandeks sai Kanada sõjaline kaitse. 1968. aastal moodustati maaväest, mereväest ja õhuväest Kanada relvajõud. 

## Viited
Oleh Holtvjanskõi

**Oleh Holtvjanskõi** (ukraina keeles Олег Миколайович Голтвянський; sündinud 8. septembril 1980 Harkivis) on Ukraina sõjaväelane, poliitik, on rahvusradikaale ja äärmisi parempoolseid ühendava organisatsiooni Ukraina Rahvuslik Liit endine juht (2009–2012).
 
Ta on endine Ljubõtõni linnavalitsuse saadik  ja Petserski pataljoni komandör.

## Viited

## Välislingid
* facebook
* twitter
* instagram